פירוש נוסף ערך זה עוסק בשייטת ישראלית. אם התכוונתם למוזיקאית, ראו שרון קנטור.

**שרון קנטור** (נולדה ב-28 בינואר 2003) היא גולשת רוח ישראלית אלופת העולם (2024) וסגנית אלופת אירופה (2023) בדגם IQFOiL.

ביוגרפיה
--------

קנטור גדלה במושב אביחיל שבמועצה האזורית עמק חפר. אביה סטיבן שעלה מדרום-אפריקה, היה שחקן סקווש וכיהן כיו"ר איגוד הסקווש בישראל, ואמה נורית היא וטרינרית. קנטור היא האמצעית מבין חמישה אחים ואחיות. בילדותה היא התאמנה במספר ענפי ספורט שונים. בגיל 9 היא החלה להתאמן בגלישה במועדון השייט מכמורת עמק חפר ובנערותה התמקדה בענף גלישת הרוח והחלה להשתתף בתחרויות בינלאומיות. היא למדה בבית הספר התיכון רמות ים במכמורת ושירתה בצה"ל בבא"ח חיל הים בחיפה במעמד של ספורטאי מצטיין.

קריירה
------

### תחילת הדרך

קנטור החלה להתאמן בענף השייט בגיל 9 וכבר בגילאי נוער החלה להשתתף בתחרויות בינלאומיות בתחום גלישת הרוח. כשהייתה בת 13 התחרתה באליפות אירופה הראשונה שלה, אליפות עד גיל 15, וסיימה במקום השלישי עם מדליית הארד. בשנת 2018 היא זכתה באליפות אירופה עד גילאי 17.

בשנת 2021 השתתפה קנטור לראשונה באליפות העולם לבוגרים, וסיימה במקום התשיעי באליפות הראשונה תחת דגם ה-IQFOiL החדש.

### פריצה

שנת 2023 היוותה את שנת הפריצה שלה כאשר בינואר היא זכתה במדליה הראשונה שלה בתחרויות בוגרים כאשר זכתה במדליית ארד בתחרות מהסבב העולמי שנערכה באי לנסרוטה שבספרד. בחודש מאי היא זכתה במדליית הכסף באליפות אירופה לאחר שהובילה ברוב שלבי התחרות. היא סיימה את שלבי המוקדמות במקום הראשון והעפילה אוטומטית לגמר שבו סיימה במקום השני אחרי מינה מובק הנורווגית ולפני אמה ווילסון הבריטית. בחודש יולי היא זכתה במדליית הזהב בתחרות הקדם אולימפית שנערכה באתר השייט שבו תיערך התחרות באולימפיאדת פריז ודימתה את תנאי התחרות האולימפית. עוד באותה השנה היא זכתה במדליית זהב נוספת בתחרות מהסבב העולמי שנערכה בדצמבר, בתחרות האחרונה לשנה זו, כאשר הקדימה את חברותיה לנבחרת הישראלית תמר שטיינברג וקטי ספיצ'קוב שזכו בכסף ובארד. את אותה השנה היא סיימה כמדורגת ראשונה בדירוג העולמי.

### זהב באליפות העולם

באליפות העולם 2024 שנערכה בלנסרוטה, האיים הקנריים, היא זכתה במדליית הזהב כשסיימה לפני אמה וילסון מבריטניה (כסף) וקטי ספיצ'קוב מישראל (ארד), והפכה לישראלית הרביעית שזוכה בתואר העולמי בגלישת רוח אחרי גל פרידמן, לי קורזיץ ושחר טיבי. בתום 20 שיוטי מוקדמות היא סיימה במקום הרביעי הכללי שהעלה אותה לשלב רבע הגמר. ברבע הגמר היא סיימה במקום הראשון ועלתה לשלב חצי הגמר שגם אותו סיימה ראשונה, ובתוך כך עלתה לגמר והבטיחה מדליה. בגמר, לאחר שהגולשת הבריטית פסלה ונאלצה לזנק בעיכוב של כמה שניות, קנטור הובילה כבר מהזינוק ועברה ראשונה את המצוף הראשון. את המצוף השני היא עברה שנייה אך מיד לאחר מכן עקפה את קטי ספיצ'קוב וחזרה להוביל. קנטור עקפה ראשונה את המצוף השלישי והרביעי ושמרה על ההובלה עד הסיום. בעקבות זכייתה, היא נבחרה לייצג את ישראל במשחקים האולימפיים בפריז 2024 בתחרות ה-IQFOiL.

קישורים חיצוניים
----------------

* שרון קנטור, ברשת החברתית פייסבוק
* שרון קנטור, ברשת החברתית אינסטגרם
* שרון קנטור, באתר Sailing.org
* שרון קנטור באתר Sailing.org
* שרון קנטור באתר האינטרנט של איגוד השייט הישראלי

הערות שוליים
------------

1. 1 2  דותן מלאך, "אני רוצה שיכירו אותי וישמעו יותר על הספורט שלנו", 6 ביולי 2023, מקור ראשון
2. 1 2  עידו רקובסקי, ""באתי ליהנות": שרון קנטור פיצחה את החיים, ועל הדרך הפכה לאלופת עולם", 4 בפברואר 2024, הארץ
3. ↑  נדב צנציפר, ריאיון מיוחד | אחרי שהוכתרה לאלופת העולם, שרון קנטור בעננים: "מצפה מעצמי להפוך לאלופה אולימפית", באתר ynet, 3 בפברואר 2024
4. ↑  ליאור ברטל, ‏מדליית כסף לגולשת הרוח שרון קנטור באליפות אירופה בדגם IQ פויל, באתר דבר העובדים בארץ ישראל, 14 במאי 2023
5. ↑  "המרוץ לפריז מתחמם - שרון קנטור סגנית אלופת אירופה בגלישת רוח", 16 במאי 2023, אתר איגוד השייט בישראל
6. ↑  נדב צנציפר, שייט: שרון קנטור זכתה בזהב בתחרות הקדם אולימפית, באתר ynet, 16 ביולי 2023
7. ↑  "פודיום ישראלי מלא בסבב גלישת הרוח. שרון קנטור זכתה בזהב", 16 בדצמבר 2023, שוונג
8. ↑  אורן אהרוני, "גלישת רוח: שרון קנטור סיימה את השנה במקום הראשון בעולם", 11 בדצמבר 2023, ישראל היום
9. ↑  רותם פלדברג, ‏שרון קנטור אלופת העולם בגלישת רוח, באתר ערוץ הספורט, 3 בפברואר 2024